旦氣詩
作者：陳普
朝代：宋

paragraphs: 晝氣如大霧，蒙我大明鏡。
主人莫知鄉，奴隸竊權柄。
不能巍巍蒞，惟聽紛紛命。
是非既昧瞀，操執豈中正。
不惟裁截偏，尤苦怠惰病。
一柱一柔弱，四維俱不競。
循茲不回首，安得逃禽行。
爲人自暴棄，造化德獨盛。
納日息萬物，停止吾視聽。
魂歸魄不安，靈根復凝定。
潜龍蟠深淵，不滅飛騰性。
五更號群雞，陡然得大慶。
熹微一隙開，洞達八荒聖。
天地頓軒豁，百度亦餖飣。
昨非咸昭晰，今是足審訂。
乃知天於人，父母未足並。
晦以養其明，止以茁其瑩。
此而不接續，誠犯不恭令。
工夫知如何，焚香且虔敬。